Come discors fut entre nobles homes mons. Jehan de Chalon, signour d’Arlay, d’une part, et de (sic) mons. Hugue de Vianne, seignour de Paigney, en nom de luy et de dame Merguerite de Ruffey, sa fame, d’autre part, sus le veconté, la justice, la signorie et les emendes de Blaterens et des appartenances, esques emendes et viconté lidiz messire Hugues demandoit la tierce partie, en nom que dessus, lidiz mons. d’Allay disant que, si con lidiz Hugues devoit avoir la tierce partie, lidiz messire d’Allay et ses genz pooient amaindrir les emendes à lour volonté; de rechiez, sus la justice et la signorie des homes doudit mons. Hugue, en nom que dessus, lesquies il a ou chestel de L’Estoille et en la chestellenie, sus lesquex homes lidiz Hugues de Vianne disoit lui avoir toute justice [et] toute signorie, lidiz messire d’Allay disant le contraire, et sus plusours autres choses, fiés et querelles; à la parfin lesdites parties ont volu expressement que nous, Jehans de Bourgoigne, poissiens ordener entre lour et appasier desdiz descors par droit, par pais ou par volonté, et ont juré sus sains evangiles de tenir et garder ce que nous en ordonerons, de aut et de baux, et pronuncerons, et sus la poinne de doux cenz mars d’argent. Et nous, reçu en nous cest compromis et enquis diliganment dou droit des parties dessusdites, ordenons et avons ordeney, prononçons et avons pronuncié sus lesdiz descort en la maniere qui s’ensuet: c’est à savoir que nous avons dit et ordené que touz li droiz que lidiz Hugues de Vianne, en nom de luy et de sa fame susdite, a ou puet avoir ou viconté et en la justice et es emendes de Bleterens et de la chestellenie, demoure à toutjoursmais adit mons. Jehan, signour d’Allay, et à ses hoirs, excepté la justise des homes doudit mons. Hugues et de madame Merguerite de Ruffey, sa fame, et de lour mès que il ont à Blaterens et en la chestellenie et es apartenances, desquies homes li justice grant et petite demor[r]a à lour et à lour hoirs, ensamble toutes lour autres rentes et lour proprieté que il ont, à touzjoursmais, senz riens retenir adit Jehan, signour d’Allay, fuers que le fuer cri pour deffendre Blaterens et la chestellenie, seuz que contre ledit mons. Hugue et ses hoirs, se acuns y venoient à armes efforciement prendre proies ou pour tenir autres domaiges. Et ensi doivent li homes adit mons. d’Allay deffendre les homes doudit mons. Hugue et de ses hoir, et les emendes de ces qui ne y soient à fuer cri des homes doudit mons. Hugue et de sa fame, saroient conmunes adit mons. d’Allay et adit mons. Hugue et à lour hoirs, lesquies amendes doivent estre jugiés par ledit mons. Jehans, signour d’Allay, et par ledit Hugues de Vianne, ou par lour comandement. Et ne puent riens demander lidiz Hugues ne dame Merguerite, sa fame, en ce que il disoient que li bois de Bleterens estoit ferme es conmunes et en lour droit. Oncour avons nous pronuncié nous, Jehans de Bourgoigne dessusdit, que, en recompensacion de ladite justice et dou viconté de Bleterens, liquel demoure adit mons. d’Allay et es suens, ensi come dessus est dit, toute li justice grant et petite demoure adit mons. Hugue de Vianne, en non de luy et de sa fame dessusdite, et à lour hoirs, en lour homes et en lour mès que il ont ou parrochaige de L’Estoille; et quitte à lour et à lour hoirs lidiz messire Jehans, sires d’Allay, tout le droit que il avoit sus lourdiz homes et sus les homes de lour fiez, ou parrochaige de L’Estoille, en justice grant et petite ou en autres servituz, senz riens retenir à luy, sauz le fuer cri pour aidier à deffendre le chestel de L’Estoille et la chastellenie, se mestier estoit, sauz que contre ledit mons. Hugue de Vianne et sa fame dessusdite et lour hoirs. Et assi li homes doudit mons. d’Allay doivent deffendre les homes doudit mons. Hugues et de sa fame dessusdite et de lour hoirs, et les emendes desdiz homes doudit mons. Hugue et de sa fame, qui ne iront à fuer cri, seront communes esdiz mons. d’Allay et adit mons. Hugue, et saront et devront estre jugiés par lour ou par lour comandement. Oncores disons et ordenons que lidiz Jehans, sires d’Allay, doige doner et asseter en nom que dessus, adit mons. Hugue de Vianne et à Merguerite, fame doudit Hugue, et à lour hoirs perpetuelment, en nom de ladite recompensacion, ouit livres de monoie corrant en la dyocese de Besençon, es finaiges d’Allay, de Bleterens et de L’Estoille, à regart de mons. Jehan de Bourgoigne dessusdit, et que lidiz messires Jehans, sires d’Allay, doige aquerir de mons. Jaique de Cherrain, chevalier, tout quanque il a, en fié et en demeneure, es viles de Vers et de Belmont, et que tout ce que il aquerra soit, doige estre et demore esdiz Hugue de Vianne et à Merguerite, fame doudit Hugue, et à lour hoir. Oncores avons nous dit et ordené que li homes doudit Hugue de Vianne et de sa fame dessusdite [qui] demoroient deanz le point de la franchise de L’Estoille, se il y vuillent demorer et y soient habitant et demorant es propres mès doudit mons. d’Allay, y seront de la condicion de ces de la franchise; et se il tiegnent point de terre doudit Hugue de Vianne et de sa fame, ele demor[r]a adit Hugues et à sadite fame et à lour hoir toute quitte; et se li mès où il demorent sont de la terre doudit Hugue de Vianne et de sa fame, il lour demorerant de la condicion de lour autres homes qui demorent ou parochaige de L’Estoille. Oncore disons et ordenons nous, Jehans de Bourgoigne dessusdit, que, se acuns des homes mons. d’Allay tiegnent des mès doudit mons. Hugues de Vianne et de sa fame à Bleterens, ou Allay, ou à L’Estoille, ou es chestellenies de cesdiz leus, il doivent venir per devant le comandemant doudit mons. Jehan, signour d’Allay; et se il ne monstrent, senz dilacion, à la requeste doudit Hugue de Vianne et de sa fame ou de lour comandement, raison clere et evidant per quoy il doigent tenir lesdiz mez, il les guerpiront et laisseront adit Hugue de Vianne, en nom que dessus. Et assi se acuns des homes doudit Hugue de Vianne et de sa fame tiegnent esdiz leus des mès doudit mons. Jehan, signour d’Allay, il vendront par devant le comandement doudit Hugue de Vianne, en nom que dessus; et se il ne monstrent raison clere et evidant per quoy il les doigent tenir, il les guerpiront et laisseront adit mons. Jehan, signour d’Allay. Et toutes les choses dessusdites, lesquex estoient dou fié doudit mons. d’Allay, demorent de son fié assi con elles estoient devant. Oncores disons et ordenons que lidiz Jehans, sires d’Allay, ne doige ne puisse tenir ou avoir homes en comant en la terre doudit Hugue de Vianne ne de sa fame, ne en lour fiez ne en lour rierefiez, se il ne sunt amasez en ses propres mès et en sa propre terre; et assi lidiz Hugues, en nom come dessus, ne puisse avoir ne tenir homes en comant en la terre doudit mons. Jehan, signour d’Allay, en ses fiez ne en ses rierefiez, se il n’estoient amasez en ses propres mès et en sa propre terre. Et retenons à nous, par la volonté et par le consentement desdites parties, que nous puissons amender et declairier nostredite pronunciacion, se il y avoit point d’oculte, tanque à la feste de la saint Remy prochainement venant, et que se nuls autres descort movoit de novel, que jà ne soit, entre lesdites parties ou lour hoirs, nous en puissons cognostre et ordener, ensi con bon nos sembleroit, tanque à ladite feste de saint Remy. Lequel dit et laquel pronunciacion nous, Jehans de Chalon, sires d’Allay, Hugues de Vianne, sires de Paigney, et Merguerite de Ruffey, fame doudit Hugue, bien avisée et de certaine science, volons, louons et aggreons; prometanz... En tesmoing de laquel chose, nous, Jehans, sires d’Allay, Hugues de Vianne et Merguerite, fame doudit Hugue, avons mis noz propres seaux en ces presentes lettres et avons prié et requis le devantdit mons. Jehan de Bourgoigne, qui toutes ces choses dessusdites a dit et pronuncié, que il mete son seal avec les nostres... Doné à Laons, le londi après le diemanche que l’on chante Quasimodo, l’an Nostre Signour corrant mil CCC et quatre, ou mois d’avril.